ประยุกต์ใช้เทคโนโลยีดิจิทัล ยกระดับคุณภาพชีวิตของประชาชนให้ดีขึ้น ขยายผลสู่ 300 ชุมชนทั่วประเทศ
นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอีเอส) กล่าวว่า กระทรวงฯ เร่งพัฒนาโครงสร้างพื้นฐานให้ครอบคลุมทุกพื้นที่ทั่วประเทศเพื่อให้ประชาชนสามารถเข้าถึงเทคโนโลยีดิจิทัลได้โดยง่ายและสะดวกต่อการใช้งานของประชาชนฐานราก จึงมอบหมายให้สำนักงานส่งเสริมเศรษฐกิจดิจิทัล(ดีป้า) เร่งกระจายความเจริญสู่ชุมชนในชนบทผ่านโครงการส่งเสริมการประยุกต์ใช้เทคโนโลยีดิจิทัล โดยนำร่องบูรณาการทำงานกับ 4 จังหวัดในพื้นที่ภาคกลาง ประกอบด้วย จังหวัดนนทบุรี ปทุมธานี พระนครศรีอยุธยา และสุพรรณบุรี ถือเป็นจุดเริ่มต้นสำคัญในการขยายผลการส่งเสริมและสนับสนุนให้ประชาชนในชนบทเข้าถึงและประยุกต์ใช้เทคโนโลยีดิจิทัล เพื่อแก้ไขปัญหาและบริหารจัดการธุรกิจ ลดต้นทุน เพิ่มยอดขาย ดูแลผลผลิต  คนในพื้นที่มีความเป็นอยู่ที่ดีขึ้น พร้อมตั้งเป้าขยายผลการดำเนินงานสู่ 300 ชุมชนทั่วประเทศภายในปีนี้ด้านนายณัฐพล นิมมานพัชรินทร์ ผู้อำนวยการใหญ่ดีป้า กล่าวเพิ่มเติมว่า ตัวอย่างของชุมชนใน 4 จังหวัดที่ได้นำเทคโนโลยีดิจิทัลไปใช้ส่วนใหญ่อยู่ในภาคของเกษตรกรรม  เช่น  โครงการส่งเสริมและพัฒนาระบบ ERP บริหารงานด้านธุรกิจเกษตร  โครงการโดรนเกษตรวิถีใหม่ โครงการสวนเราเกษตรอินทรีย์อัจฉริยะ และโครงการยกระดับสินค้าและการบริการด้วยดิจิทัลแพลตฟอร์ม